In nomine sanctæ et individuæ Trinitatis, ego Hugo, Senonensis archiepiscopus, notum fieri volo omnibus hominibus, præsentibus atque futuris, quod Anselmus de Triannel et fratres ejus, Garnerius et Garinus, laudaverunt atque concesserunt ecclesiæ Pontiniacensi quidquid juris habebant in nemore Sancti-Stephani, et quidquid memorata ecclesia tenebat apud grangiam Burs, et apud eam quæ Calliacum dicitur, et in omnibus pertinentiis earumdem, ut omnia libere et quiete, et sine omni contradictione, perpetuo jure, possideat eadem ecclesia Pontiniacensis. Id ipsum laudavit et concessit domina Elisendis, mater supradictorum fratrum. Ista laudatio atque concessio celebrata est, anno dominicæ Incarnationis Mº Cº Lº Iº in urbe Senonensium, in præsentia domini nostri excellentissimi regis Francorum et ducis Aquitanorum, Ludovici, et in præsentia nostra sub his testibus qui sequuntur: testis Odo, decanus Senonensis; testis Simon, thesaurarius Senonensis; testis Petrus, capellanus noster; testis Manasses, archidiaconus Trecensis; testis Borchardus de Montemorence et Terricus Galerannus; ipse quoque dominus rex testis est. Nos etiam attestamus et sigilli nostri impressione rem gestam confirmamus.